text: Bådudstilling for alle med våde drømme
  24 februar 2017 kl. 11.08
  De kommende to weekender kan bådfolket få ny inspiration og næring til deres hedeste drømme under Fredericia Boat Show.
  Fredag slår Danmarks eneste indendørs bådudstilling, Boat Show 2017 porten op i Fredericia. 
  Ikke færre end 237 udstillere er klar til at præsentere alt fra det mindste stykke grej til de helt store både.
  På trods af vejrudsigten er der forårsstemning i branchen, for købelysten hos bådfolket ventes denne gang for alvor at få overtaget efter års tilbageholdenhed.
  Ud over de mange både, hvoraf mange har Danmarkspremiere i Fredericia, kan de besøgende se frem til flere end 30 foredrag på Boat Show-scenen, blandt andet om "Oceans of Hope", Dansk Drone Netværk, Race to Alaska, drømmeferie på svenske kanaler, søsikkerhed, vejret på vandet, eventyrere og langturssejlere.
  
  